**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2020. október 6-i nyilvános testületi ülésről***

|  |  |
| --- | --- |
| 65/2020. (X.6.) határozat | A védőnői munkáról szóló beszámolók elfogadásáról |
| 66/2020. (X.6.) határozat | Az Önkormányzat tulajdonában álló eszközök kölcsönzési díjáról |

*A jegyzőkönyv 129 -136. közötti számozott oldalt tartalmaz*

**J E G Y Z Ő K Ö N Y V**

Készült: 2020. október 6-án Kerecsend Község Önkormányzata Képviselő-testületének soros, nyilvános testületi ülésén (Kerecsend, Fő u. 55.)

***Jelen vannak:***

Sári László Polgármester

Dányiné Szórád Ibolya aljegyző

Forgácsné Román Rita alpolgármester

 Prokaj Milán képviselő

 Békési Gyula képviselő

 Nagy Ferenc képviselő

 Burai József képviselő

 Békési Eszter jegyzőkönyvvezető

***Igazoltan van távol:***

 Suha József alpolgármester

***Meghívottként jelent meg:***

Román Lászlóné Intézményvezető

Riczuné Angel Henriett Védőnő I. számú körzet

Schönberger Csaba Jakob Német Nemzetiségi Önkormányzat elnöke

Törökné Kecsmár Krisztina Védőnő II. számú körzet

Ballagó Zoltán Egri Tankerületi Igazgató

**Sári László polgármester**

Tiszteltettel köszöntöm a képviselő-testület tagjait a mai soros testületi-ülésünkön, köszöntöm a napirendi pontokhoz meghívott vendégeinket és Dányiné Szórád Ibolya aljegyző asszonyt, aki a mai munkánk törvényességét hivatott felügyelni. Megállapítom, hogy határozatképesek vagyunk. A 2. napirendi ponthoz kapcsolódóan lenne egy módosító javaslatom, doktor úr azt kérte, hogy a beszámolóját halasszuk a következő soros testületi ülésre. Kérem, aki egyet ért azzal, hogy az elmondottak és a kiküldöttek szerint haladjunk a napirenddel, tegye fel a kezét!

**Román Lászlóné Intézményvezető**

Igazgató úr felé úgy jelezted polgármester úr, hogy 17 órára elég lesz, ha ideér. Ő most nem tudja, hogy változás van, így nem késni fog, hanem 17 órára érkezik.

*A Képviselő-testület az elmondottak figyelembevételével egyhangúlag elfogadta az ülés napirendjét.*

*Napirend:*

1. Tájékoztatója a lejárt határidejű határozatok végrehajtásáról és az előző testületi ülés óta végzett munkáról

előadó: Sári László polgármester

1. Beszámoló a védőnői szolgálat munkájáról

előadók: Riczuné Angel Henriett Klára és Törökné Kecsmár Krisztina védőnők

1. Tájékoztató a Kerecsendi Magyary Károly Általános Iskola 2019/2020. nevelési évben végzett munkájáról és az új nevelési év terveiről

előadó: Román Lászlóné intézményvezető

meghívott Ballagó Zoltán egri tankerületi igazgató

1. Egyebek

***1. napirendi pont***

**Sári László polgármester**

*Megtartotta tájékoztatóját, mellékelve a jegyzőkönyvhöz*

Van-e az elhangzottakkal kapcsolatban kérdés- észrevétel?

**Prokaj Milán képviselő**

Polgármester úrnak röviden reagálnék a tsz tanácskozóval kapcsolatos válaszára. Tehát, hogy teljesen hiteles legyen a dolog, a válaszod az volt az elmúlt 3 esztendő alatt a legalább 15x feltett kérdésemre, hogy nem tudom. Az, hogy „Nagy Ferencnek szóljak” ez nem hangzott el egyébként, a többi az nagyjából stimmel. De köszönöm a választ, legközelebb más úton próbálok információt szerezni.

**Sári László polgármester**

Hiteles akkor, ha legalább ketten azt állítják.

**Prokaj Milán képviselő**

Jó, hát akkor majd rögzítem telefonnal. Eddig nem csináltam ilyet, de úgy tűnik, hogy erre szükség lesz.

**Sári László polgármester**

Biztos vagyok benne, hogy nem lesz szükség!

Van-e más észrevétel? Akkor áttérünk a következő napirendi pontra.

***2. napirendi pont***

**Sári László polgármester**

Megkaptuk a védőnők beszámolóját. Elmondhatom, hogy szociális és egészségügy kapcsán nem egy egyszerű terep Kerecsend. Én úgy gondolom, hogy az utóbbi időben, ha az erkölcsi elismerést nem is kapták meg teljes egészében, de talán az anyagi elismerés részét sikerült. Nagyon sokszor elhangzik az, hogy az egészségügyi dolgozókra nagyon számít a kormányzat. Köszönjük szépen a munkájukat, nagyon sok esetben az ő munkájuk is olyan, hogy nem rögtön látszódnak az eredmények. Kérdezem, hogy szóbeli kiegészítést szeretnétek-e tenni?

**Riczuné Angel Henriett I. sz. körzet védőnő**

Reagálva polgármester úr szavaira, nagyon jól esnek az elismerő szavak és nagyon köszönjük az önkormányzatnak. Úgy gondolom, hogy a települések között ez az egyik önkormányzat, aki az anyagi részét mindig odateszi a dolgoknak. Nem sok mindenki kapta meg a bérkiegészítéseket rögtön, illetve nagyon sokat kellett harcolnia érte, hogy megkapja, amit mi az évek során az emelések kapcsán megkaptunk. Én a beszámolómban említettem, hogy miniszteri kitüntetést kaptam 2017-ben. Akkor is megkaptam a kiegészítést az önkormányzattól és köszönöm, hogy ezen túl ők is elismerték a munkámat. Én szeretek itt dolgozni. Köszönöm szépen.

**Sári László polgármester**

Kérdés vagy észrevétel, vagy kiegészítés a beszámolóval kapcsolatban?

**Békési Gyula képviselő**

Azt szeretném kérdezni Henitől, hogy hány éve van itt?

**Riczuné Angel Henriett I. sz. körzet védőnő**

23 éve

**Békési Gyula képviselő**

Ha visszagondolsz a 23 évvel ezelőttre meg a mostani állapotokra, összességében az önkormányzat részéről és az egészségügy részéről és a lakosok részéről, milyen fejlődésről tudnál beszámolni?

**Riczuné Angel Henriett I. sz. körzet védőnő**

Az önkormányzat részéről a kötelező alapfelszereltségünk folyamatosan bővült, minden támogatást megkaptunk, teljesen fel van szerelve a tanácsadónk eszközileg. Így hogy már a felújítás is sikerült, így már jó is lesz, hogy külön váróval rendelkezünk, így könnyebb lett a munkánk. A lakosság részéről talán kicsit csúszunk visszafelé hozzáállásban. Én a szülők részéről nagy lazaságot látok és nagyon engedékeny nevelési módszereket, amivel vigyázni kellene, mert nagyon sok viselkedési problémának ez lesz az oka. Már kicsi korban és látva az iskolában, óvodában milyen viselkedési problémák jelentkeznek, talán ide vissza lehet nyúlni. Egyébként az együttműködés a szülőkkel az jó, nekem ezzel nincs gondom, ez a korábbiakban is rendben volt. Fejlődött a falu azért a pályázatoknak köszönhetően, de azért lehetne még hova fejlődni, lehetne még min változtatni.

**Békési Gyula képviselő**

Tehát úgyis fogalmazhatnánk, hogy a szülőkkel kellene kezdeni a nevelést?

**Riczuné Angel Henriett I. sz. körzet védőnő**

Igen, leginkább, sok esetben. Nem gondolom, hogy mindig a gyerekekkel van a probléma, hanem a szülőknek a hozzáállásával.

**Forgácsné Román Rita alpolgármester**

Én mindkettőtöknek köszönöm a tartalmas beszámolót, és azt is, hogy ilyen rugalmasan kezeltétek az átépítéssel járó nehézségeket, meg a pandémiás helyzetben a kitartásotokat. Én ehhez nagyon jó egészséget és további kitartást kívánok. Köszönöm a munkátokat.

**Sári László polgármester**

Van-e kérdés még a beszámolóval kapcsolatban? Akkor kérem határozatban fogadjuk el a védőnői szolgálat beszámolóját. Aki támogatja ezt a határozatot az tegye fel a kezét.

*A képviselő testület egyhangúlag. 6 igen szavazattal az alábbi határozatot fogadta el:*

**65/2020. (X.6.) határozat**

Kerecsend Község Önkormányzatának Képviselő-testülete megtárgyalta a védőnői munkáról szóló beszámolókat és elfogadta azokat.

***4. napirendi pont***

**Sári László polgármester**

Amíg megérkezik igazgató úr, javaslom, tárgyaljuk meg a 4. napirendi pontot.

Egy előterjesztésem lenne. A kisebb értékű vagyoni eszközeink bérbe adásáról – nem ingatlanvagyon - szeretnék egy javaslatot tenni. A lapvibrátorról, aggregátorról, betonkeverőről, kis- és nagy flexről és a sörpadok-sátrakról van szó. Sátrunk nem nagyon van, de úgy gondolom, ha a civil szervezeteknek, intézményeknek szükségük van rá, ingyen igénybe vehetik, ellenkező esetbe javasolnám ezt az ezer forintos bérleti díjat. A lapvibrátor 5000Ft./nap, aggregátor 4000 Ft./nap, betonkeverő 3000 Ft./nap, nagy korongcsiszoló 2000 Ft./nap, kis korongcsiszoló 1000 Ft./nap és a sörpad-asztal garnitúra 1000 Ft./ alkalom. Ezeket az összegeket javaslom, illetve azon lehetne vitatkozni, hogy nagy értékű vagyontárgyaknál kauciót építsünk-e be? Erre is van egy javaslatom. A lapvibrátor 30.000 Ft, aggregátor 25.000 Ft., betonkeverő 15.000 Ft., nagy korongcsiszoló 10.000 Ft., kis korongcsiszoló 5000 Ft., sörpad-asztal garnitúra 5000 Ft.

**Nagy Ferenc képviselő**

Ez a díj 24 órára szól?

**Sári László polgármester**

A sörpad-asztal kivételével igen, 24 órára.

**Forgácsné Román Rita alpolgármester**

Ez minden alkalommal átadás-átvétellel történik?

**Sári László polgármester**

Igen.

**Forgácsné Román Rita alpolgármester**

Köszönöm.

**Sári László polgármester**

Sőt, előző alkalommal abban állapodtunk meg, hogy a fizetés minden esetben itt történik a hivatalban. Aki ilyen formán ezt az előterjesztést tudja támogatni, az kérem tegye fel a kezét.

*A képviselő testület egyhangúlag. 6 igen szavazattal az alábbi határozatot fogadta el:*

**66/2020. (X.6.) határozat**

Kerecsend Község Önkormányzatának Képviselő-testülete a határozat melléklete szerint jóváhagyja az Önkormányzat tulajdonában álló eszközök kölcsönzési díjáról szóló díjtáblázatot.

Felelős: Sári László polgármester

Határifő: folyamatos

**melléklet a 66/2020. (X.6.) határozathoz**

**Az Önkormányzat tulajdonában álló eszközök kölcsönzési díja**

|  |  |  |
| --- | --- | --- |
| **Eszköz** | **Kaució** | **Bérleti díj/nap** |
| Lapvibrátor | 30.000 Ft. | 5000 Ft. |
| Aggregátor | 25.000 Ft | 4000 Ft. |
| Betonkeverő | 15.000 Ft | 3000 Ft. |
| Nagy korongcsiszoló-vágó | 10.000 Ft. | 2000 Ft. |
| Kis korongcsiszoló-vágó | 5000 Ft. | 1000 Ft. |
| Sörpad-asztal garnitúra | 5000 Ft. | 1000 Ft./ alkalom |

**Sári László polgármester**

Van-e még valakinek előterjesztése, véleménye?

**Prokaj Milán képviselő**

Szerettem volna elmondani a doktor úrnak, de ez úgy gondolom, hogy nem tűr halasztást. Nem szoktam követni a doktor úr facebook oldalát, de felhívták rá a figyelmem, így megtettem, elolvastam egy-két hozzászólását. Nem tudom, hogy egy hónap múlva rendelkezésünkre fog-e állni, vagy ismét halaszthatatlan dolga lesz, de jó lenne azért felhívni a figyelmét arra, hogy a járványhelyzettel kapcsolatos megjegyzéseit, amit a faluban több százan-több ezren olvasnak, vagy hanyagolja, vagy pedig a központi iránymutatások alapján tegye meg, mert amiket ő leírt abban igencsak vannak ellentmondások, azzal szemben, amit a kormányzat ezzel kapcsolatban megfogalmaz. Gyakorlatilag a maszk viselés ellen beszél folyamatosan és nem vagyok benne biztos, hogy ez szerencsés ebben a helyzetben, pláne ahogy látszik, hogy van egy pár követője, akiket igencsak fel tud ezzel hergelni. De ez a falunak így ilyen formában nem hiányzik. Lennének más megjegyzéseim is vele kapcsolatban, de azt majd, ha legközelebb befáradna. De ezt mindenképpen jelezd már felé, légy kedves, mert ebből azért bajok lehetnek. Köszönöm.

**Sári László polgármester**

Köszönöm. Én nem vagyok facebook fogyasztó, de hallottam, hogy már kezdik letiltani a hozzászólásait. Az Egyebekhez, van-e valakinek még hozzászólása?

**Forgácsné Román Rita alpolgármester**

Az előzőekhez kapcsolódva csak annyit szeretnék még, hogy most már egyre jobban bejön az esős idő és sokszor kint várakoztatja a betegeket, várakozókat, hozzátartozókat, és esetlegesen egy sátrat vagy valamit fel kellene állítani, ha tudjuk, hogy mikor van rendelés es a doktor úr is megérkezik, akkor ne a szabad ég alatt várakozzanak már. Köszönöm szépen.

**Sári László polgármester**

Doktor úr átköltözik a védőnői szárnyba és az ottani rámpa építése még nem kezdődik el, annak a helyére lesz ilyen várakozó tető építve, ami egyrészt azt a célt szolgálja, hogy a betegek ne ázzanak meg, másrészt meg el fog indulni a munka, az orvosi rendelő külső felújítására is megnyertük a pályázatot.

*Burai József képviselő elhagyja a termet és a testületi ülést.*

***3. napirendi pont***

**Sári László polgármester**

Köszöntöm Ballagó Zoltán urat, az Egri Tankerület igazgatóját. Kérdezném mindkettőjüktől, igazgató úrtól és intézményvezető asszonytól is, hogy a tájékoztatóval kapcsolatban szóbeli kiegészítést kívánnak-e tenni?

**Román Lászlóné Intézményvezető**

Tisztelettel és szeretettel köszöntök mindenkit, külön köszönöm igazgató úrnak, hogy évről-évre együtt tudjuk tájékoztatni a képviselő-testületet iskolánk munkájáról. Úgy gondolom, hogy időben kiment a tájékoztató és nagyon szívesen válaszolok én is a feltett kérdésekre. Én annyit szeretnék kiemelni, ami a tájékoztató utolsó két gondolata, mondhatjuk így is. Mint tudjuk, intézményünk 2013. január 1-től állami fenntartása alá került, az Egri Tankerületi Központ, mint iskolánk fenntartója működteti és mindig jó gazdája volt. Ezt bizonyítja az is, hogy az eltelt időszakban eredményes szakmai munka folyt az intézményben. A fenntartó működtetőnek a gondos állagmegóvásának köszönhetően az intézményünk gyarapodott, továbbfejlődött. nagyon jó ezt tapasztalni a mindennapokban, hogy esztétikus tiszta tanulóbarát környezetben vannak a gyerekek és a dolgozók számára is olyan a munkahelyi környezet, hogy folyamatos felújítások vannak, érződik a fejlesztésekre való törekvés. A tájékoztatóban egy mondattal jelöltem csak, igazgató úr – gondolom - majd szól erről az 50 millió forint értékű beruházásról, amely a tornaterem tetőszerkezetére vonatkozik. Nagy öröm számunkra az is hogy iskolánkat támogató környezetben tudhatjuk, és azt gondolom, hogy ezt minden intézményvezető elmondhatja magáról és szerencsésnek is mondhatja magát. Úgy gondolom, hogy mindannyian tudjuk, hogy egy-egy nyílt napunkon vagy nyitott programunkon annyi partnerünket tudhatunk magunk mellett és aktív résztvevőjeként is a programjainknak, amitől mi nagyon boldogok vagyunk. Itt a köszönet szavával szeretnék élni. Köszönöm az intézmény valamennyi pedagógusának és dolgozójának azt az áldozatos munkát, amit az eltelt években végeztek a gyerekekért, szülőkért, településért. Köszönöm szépen az Egri Tankerületi Központ vezetőségének, igazgató úrnak, valamint dolgozóinak, az önkormányzatnak, a nemzetiségi önkormányzatoknak, akiket minden iskolai rendezvényünkön barátként üdvözölhetünk, és együtt dolgozhatunk, az iskola szülői munka közösségének, valamennyi települési civil szervezetnek ezt a mindennapokban is jól működő kapcsolatot.

**Ballagó Zoltán Egri Tankerületi Igazgató**

Tisztelt képviselő-testület, tisztelt polgármester úr. Köszönöm szépen, hogy rendszeresen meghívnak minket és kíváncsiak, milyen munka folyik az intézményben. Kicsit azért pontosítanék intézményvezető asszony, mert sajnos én nem minden alkalommal tudtam részt venni, de ha tehetem, az esetek többségében én személyesen jövök, mert nagyon fontosnak tartom, hogy az önkormányzatokkal mi, mint intézményfenntartók jó kapcsolatot alakítsunk ki. A fenntartónak a legfontosabb feladata az intézmények működéséhez szükséges tárgyi és személyi feltételek biztosítása. Én azt gondolom, hogy Kerecsend Község Önkormányzata még az önkormányzati időben sem volt rossz gazdája az iskolának, és nem feledkezett meg az iskoláról a már állami fenntartás időszakában sem. Mi magunk pedig amennyire tudtunk, valóban – ahogy intézményvezető asszony is mondta – igyekeztünk mindig a tárgyi eszközök javításán ügyködni. Egy pár beruházást végre hajtottunk, folyamatban is vannak beruházások, de én azt gondolom, hogy ez természetes, hiszen az épületek elhasználódnak időközönként szükség van a rendszeres felújításra, karbantartásra. Hála Istennek, az állami fenntartás első 3 nehéz éve után, most már elmondhatjuk az elmúlt 4 évben, hogy egy stabil hátteret tudunk biztosítani az intézményeknek. Olyan költségvetéssel rendelkezünk, amely azt biztosítani tudja, valamennyi intézményünk számára. Nagyon sok pályázati lehetőséget igyekszünk felkutatni, és a költségvetési forrásinkat is igyekszünk bevonni az intézményeink infrastruktúráinknak a fejlesztésébe. Valóban most napirenden van egy aktuális pályázat a Magyar Falu program keretében. Most először nyílik lehetőség a tankerületi központoknak, hogy infrastruktúra fejlesztésre pályázzanak. Ez iskola, illetve tornaterem felújításokat jelent. Az intézmény tornatermének egy jelentősebb mértékű felújítását szeretnénk végrehajtani, amire már igencsak rá is fér. Érdekességként mondom el önöknek, hogy a szakmai helyettes kollégám tervezte a tornatermet, úgyhogy első kézből tudunk információkat szerezni arról, hogy hogy épült ez a tornaterem. Beadtuk a pályázatot, elbírálás alatt van, én nagyon bízom benne, hogy pozitív lesz a fogadtatás és akkor reményeink szerint 2021-ben indulna a felújítás. Mi ezt mindenképpen úgy szeretnénk, hogy a nyári szünetet érintse.

Ami a személyi feltételeket illeti, meg kell mondjam önöknek, hogy egyre nehezebb biztosítani a pedagógus utánpótlást. Egyrészt elöregedett pedagógustársadalomról beszélhetünk. Most vagyunk benne abban az időben, amikor sokan mennek el, kiválóan tapasztalt pedagógusok és az ő pótlásukat nagyon nehéz megoldani, ezzel küszködünk, de meg kell mondjam önöknek, hogy a mindennapi szakmai munkánk biztosításához a szakmai feltételek rendelkezésre állnak. Hát ez egy izgalmas tanév nekünk így együtt Erikával, mert valószínű, hogy utoljára ülünk így együtt képviselő-testületi ülésen, tekintettel arra, hogy intézményvezető asszony nyugdíjba vonulását tervezi ilyen fiatalon, és ennek a tanévnek a kiemelt feladata lesz az ő utódlását megoldani a tanév végéig, illetve nyilván pályázatot szeretnénk kiírni, amikor a megfelelő módon tudjuk pótolni. Tapasztalt emberek pótlása nem egy egyszerű történet. Amit még mindenképpen szeretnék elmondani önöknek, hogy már az előző tanév befejezése sem volt szokványos és hát ez a tanév sem úgy indult, ahogy szokott normál esetben. Az előző tanévben március 16-tól tantermen kívüli, digitális oktatás került bevezetésre, amelyhez a megfelelő szakmai felkészültség, illetve feltételek rendelkezésre álltak bizonyos tekintetben az online oktatást tudták alkalmazni a kollégák, de volt, ahol az analóg oktatást kellett elővenni és alkalmazni. Nagyon vártuk, hogy ebben a tanévben hagyományos, normál módon megkezdődhessen az oktatás és nagyon szeretnénk, ha ez minél tovább tartana, ezért vannak ezek a védő-óvó intézkedések. Mi ehhez a szükséges feltételeket, eszközöket biztosítjuk az intézményeknek. Itt alapvetően tisztítószerekről, kézfertőtlenítőkről, felület fertőtlenítő szerekről beszélhetünk. A központi ellátmányból is kerültek kiosztásra, de a tankerület maga is engedélyezte az intézményeknek –hogy bármi olyan eszköz, amire szükségük van, akár lázmérő, valamelyik intézményekben már szeptember óta alkalmazzák a testhőmérést, így nem jelentett újdonságot az október 1-től bevezetett rendszer. A maszk használat sem okozott gondot, illetve ezen túl vannak speciális esetek, amikor arcpajzsot is használnak, pl.: logopédusnál. Igyekszünk védeni a pedagógusok és a gyermekek egészségét is, hogy minél tovább tudjanak dolgozni. Mert legyen bármilyen kiváló applikáció, nem tudja pótolni a személyes tanár-diák kapcsolatot. Én azt tapasztaltam a visszajelzésekből, hogy várták már, hogy találkozhassanak és mehessenek újra iskolába mind a pedagógusok, mind pedig a diákok és ennek a fenntartására törekszünk. Hát sajnos az elmúlt hetekben már voltak megbetegedések a Tankerületi Központ intézményeiben, ez még a kerecsendi iskolát nem érintette, de éppen most is tovább kellett küldenem egy jelentést, hogy az egyik iskolában rendkívüli tanítási szünetet kellett elrendelni, az elkövetkező 2 napra. Vannak pozitív teszttel rendelkező diákok és tanárok is, igyekszünk elkerülni, hogy minél többen belekerüljenek a betegségbe. Én ezúton is szeretnék köszönetet mondani az intézményvezetésnek, illetve valamennyi pedagógus kollégának, aki az intézményben dolgozik ebben a nehéz időszakban, mert nem megszokott módon kellett lereagálni. Nem állok távol a valóságtól, mikor azt mondom, hogy napok alatt kellett alkalmazkodni a körülményekhez, ezért hála és köszönet a pedagógus kollégáknak és a köszönet hangján kell, hogy szóljak a szülőknek is. Én azt szoktam mondani, hogy tiszteletbeli pedagógiai asszisztensekké vagy segítőivé váltak a kollégáinknak, hiszen nagyon sokat tettek az elmúlt hónapokban azért, hogy a gyerekeik ne nagyon maradjanak le az oktatásból. Természetesen van mit pótolni, mert ez nem olyan volt, de nagyon-nagyon köszönjük a szülők többségének a támogató és segítő közreműködését. Végül pedig az önkormányzatoknak kell köszönetet mondjak az iskolákra való figyelem okán, mind a települési önkormányzatoknak, mind a nemzetiségi önkormányzatoknak. Működjünk együtt, mert én hiszek abban, hogy csak együtt lehet megoldani ezeket a nehéz időszakokat, és támogatni egymást a mindennapi munkában. Én köszönöm szépen a figyelmet, és ha kérdés van, igyekszem megválaszolni intézményvezető asszonnyal.

**Forgácsné Román Rita alpolgármester**

Nagyon széleskörű volt a tájékoztató, köszönjük szépen. Amit én kérdésként felírtam volna magamnak a tornaterem tetőszerkezetével kapcsolatban, de választ is kaptam rá.

**Sári László polgármester**

Köszönöm és örülök a megfogalmazásnak, hogy jó gazdától, jó gazdához került az intézmény. Igazából annak idején, mikor állami fenntartás alá került az intézmény kicsit tartottunk tőle, féltettük a közösen összedolgozott vagyont és azt éreztük, hogy a település az összes intézményével, civil szervezeteivel, polgáraival együtt egy egész. Olyan nagy változás ebben nem történt, az anyagi részről lett könnyebbség. Bár a kezdeteknél azt mondom, hogy voltak nehézségek, hiszen maga az állam sem tudta, hogy pontosan mibe is kerülnek. Nyilván nem azonos szerkezetű, állagú építményekről beszélünk, a fűtés, a közmű, mibe került. Ráadásul abban az időszakban elég fontos volt az is, a gazdaságot próbálta a talpára állítani, úgyhogy volt itt elég feladat, volt hova tenni a pénzt. Igazgató úrral volt korábbi kapcsolatunk is, hiszen Eger MJV oktatási ügyeit vitte, és voltak akkor a kistérségen belül közös oktatási feladataink, így ezekből a tapasztalatokból bíztam, hogy jó kezekbe kerül a tankerület. Egy dologra kérnék szépen valamiféle rugalmasságot, közös gondolkodást. A tornaterem esetében nyilván ennek a használatára van felelősség, hiszen vagyontárgy. Mi is úgy érezzük, hogy egy kis közünk van hozzá, hiszen az építését az adófizetők szenvedték meg. Nem nagyon sok lehetőség van a közösségi és a sport rendezvények lebonyolítására. De addig, ha merül fel igény, hogy akik hétköznapokon dolgoznak, hétvégén vegyék igénybe a tornaterem használatát valamilyen közös megegyezéssel próbáljuk már meg biztosítani, mert tényleg nem sok egyéb lehetőség van.

**Ballagó Zoltán Egri Tankerületi Igazgató**

Én azt gondolom, hogy az együttműködésünk eddig zavartalan volt kölcsönösen abban a tekintetben, ha az önkormányzatnak volt szüksége bármilyen rendezvény megtartására, akkor a tornatermet természetesen rendelkezésre bocsájtottuk és ez fordítva is igaz. Most a járványhelyzet ez felülírta és e tekintetben elég merev álláspontot tudok képviselni, mert az ilyen típusú terembérléseket nem tudjuk engedélyezni a járvány időszakában. Határozott központi iránymutatások vannak e tekintetben a pedagógusok, a gyerekek védelme érdekében pontosan azért, hogy minél tovább fennmaradjon a jelenlegi hagyományos oktatás, hogy minden külső személy nem mehet be az iskola tornatermébe. Ezt rendkívül sajnáljuk, de tisztelettel kérem, hogy fogadják el, mert rendkívüli helyzet van. Nem tudunk úgy élni, mintha ez nem lenne, ehhez mindannyiunknak alkalmazkodni kell. Tudom, hogy kistelepüléseken főleg milyen fontos egy ilyen közösségi térként is funkcionáló tornaterem, de ebben a szituációban, most nem áll módunkban kiadni semmilyen rendezvény céljára. Tisztelettel kérem, hogy szíveskedjenek figyelembe venni.

**Sári László polgármester**

Ha nincs kérdés vagy észrevétel, akkor én nagyon szeretném megköszönni a beszámolót és az intézményben dolgozók munkáját. A mai ülést lezárom, köszönöm szépen.

kmf.

 Sári László Dányiné Szórád Ibolya

 polgármester aljegyző